Euroopa Parlamendi resolutsioon,

10. mai 2011,

tähelepanekutega, mis on Euroopa Narkootikumide ja Narkomaania Seirekeskuse 2009. aasta eelarve täitmisele heakskiidu andmist käsitleva otsuse lahutamatu osa

EUROOPA PARLAMENT,

võttes arvesse Euroopa Narkootikumide ja Narkomaania Seirekeskuse 2009. aasta lõplikku raamatupidamise aastaaruannet;

võttes arvesse kontrollikoja aruannet Euroopa Narkootikumide ja Narkomaania Seirekeskuse eelarveaasta 2009 raamatupidamise aastaaruande kohta koos keskuse vastustega [1];

võttes arvesse nõukogu 15. veebruari 2011. aasta soovitust (05892/2011 – C7-0052/2011);

võttes arvesse EÜ asutamislepingu artiklit 276 ja Euroopa Liidu toimimise lepingu artiklit 319;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [2] eriti selle artiklit 185;

võttes arvesse Euroopa Parlamendi ja nõukogu 12. detsembri 2006. aasta määrust (EÜ) nr 1920/2006 Euroopa Narkootikumide ja Narkomaania Seirekeskuse kohta, [3] eriti selle artiklit 15;

võttes arvesse komisjoni 19. novembri 2002. aasta määrust (EÜ, Euratom) nr 2343/2002 raamfinantsmääruse kohta asutustele, millele viidatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 artiklis 185, [4] eriti selle artiklit 94;

võttes arvesse kodukorra artiklit 77 ja VI lisa;

võttes arvesse eelarvekontrollikomisjoni raportit ning kodanikuvabaduste, justiits- ja siseasjade komisjoni arvamust (A7-0120/2011),

A. arvestades, et kontrollikoda märkis, et ta sai piisava kindluse 2009. aasta raamatupidamise aastaaruande usaldusväärsuse ja selle aluseks olevate tehingute seaduslikkuse ja korrektsuse kohta;

B. arvestades, et Euroopa Parlament andis 5. mail 2010 aastal heakskiidu Euroopa Narkootikumide ja Narkomaania Seirekeskuse direktori tegevusele keskuse 2008. aasta eelarve täitmisel [5] ja eelarve täitmisele heakskiidu andmise otsusele lisatud resolutsioonis parlament muu hulgas:

- rõhutas, et keskusel tuleb tulemuste hindamiseks määrata programmitöös kindlaks SMART-eesmärgid (täpsed, mõõdetavad, saavutatavad, asjakohased ja ajaliselt piiritletud) ja RACER-näitajad (asjakohased, heakskiidetud, usaldusväärsed, lihtsad ja töökindlad);

- võttis teadmiseks, et keskuse raamatupidamise aastaaruanne kajastab 2008. aastal saadud intressitulu väärtuses 107591,31 eurot;

- tervitas asjaolu, et keskus teeb tihedat koostööd samuti Lissabonis asuva Euroopa Meresõiduohutuse Ametiga ruumide jagamisel ja infrastruktuuri ning teenuste ühisel kasutamisel, ning märkis, et oma ruumidesse kolimine oli kavandatud 2009. aasta kolmandasse kvartalisse;

C. arvestades, et keskuse 2009. aasta eelarve oli 14720000 eurot, mis oli 2008. aasta eelarvest 2,25 % võrra väiksem,

1. märgib rahuloluga, et kontrollikoda on leidnud piisavalt kinnitust selle kohta, et keskuse raamatupidamise aastaaruanne 2009. aasta kohta on kõigis olulistes aspektides usaldusväärne ning selle aluseks olevad tehingud on tervikuna seaduslikud ja korrektsed;

Tulemused

2. tervitab keskuse algatust kasutada teabe kogumiseks ja vahetamiseks arvutivõrku nimega "Narkootikumide ja Narkomaania Euroopa Teabevõrk"; märgib, et see võrk ühendab narkootikume käsitlevaid riiklikke teabevõrke, liikmesriikide spetsialiseeritud keskusi ning keskusega koostööd tegevaid rahvusvaheliste organisatsioonide infosüsteeme;

3. märgib, et keskus võttis tööle veel ühe täiskohaga töötaja, et parandada oma kavandamis- ja järelevalvesüsteemi ning töötada välja sobivad näitajad;

4. kutsub keskust üles kaaluma kõikide põhitegevuste kavandamisel Gantti diagrammi kasutuselevõttu, mis võimaldab kiirelt näidata projektidele kuluvat iga töötaja tööaega ning edendada tulemuste saavutamisele keskendunud lähenemisviisi;

5. avaldab keskusele tunnustust selle eest, et ta esitas kontrollikoja 2009. aasta aruandele lisatud tabelis võrdluse 2009. ja 2008. aastal lõpetatud tegevuste kohta, tänu millele on eelarve täitmisele heakskiidu andmise eest vastutaval institutsioonil võimalik paremini hinnata keskuse eri aastate tulemusi; märgib, et keskus on suurendanud oma temaatiliste materjalide ja poliitikakokkuvõtete arvu;

6. märgib, et keskuse eelarve täitmisele heakskiidu andmine peaks rohkem tuginema keskuse tegevusele kogu aasta jooksul;

Assigneeringute ülekandmine

7. palub keskusel kehtestada võimalike ülekannete analüüsimist käsitlevad asjakohased juhised ja menetlused selleks, et kanda üle ainult need assigneeringud, mis on vajalikud asjaomase aasta eelarves veel täitmata kulukohustuste katmiseks; peab ühtlasi oluliseks, et keskus parandaks ülekannete vähendamiseks tegevuste kavandamist ja järelevalvet nende üle; märgib, et kontrollikoda teatas oma aruandes, et keskus kandis 2009. aasta halduskulude assigneeringutest (II jaotis) üle 339000 euro (26 %), millest 250000 eurot olid makseteta kulukohustused, mis olid seotud peamiselt 2010. aasta tegevustega;

Rahahaldus

8. tunnustab, et keskus on veelgi parandanud oma iga-aastast rahavajaduse prognoosi; märgib, et keskus ajakohastab seda prognoosi pidevalt ja esitab selle komisjoni asjaomastele teenistustele kui lisadokumendi, milles põhjendatakse iga kvartali kaupa vajadust talle liidu poolt eraldatud aastatoetuse järgmise osa väljamaksmise kohta;

9. nõuab sihtotstarbeliste sisetulude suhtes kohaldatavate eeskirjade selgitamist seoses küsimustega, mis tõstatati pärast seda, kui keskusele maksti tagasi osa tõlkekeskuse kogunenud ülejäägist; võtab teadmiseks seirekeskuse vastuse, milles märgitakse, et paljud ametid seisavad silmitsi sama probleemiga; teeb ettepaneku, et kõnealust liiki valdkondadeülest probleemi lahendataks edaspidi ühtse lähenemisviisi abil;

Inimressursid

10. palub keskusel jätkuvalt tagada töötajate hindamise heakskiidetud menetluse rakendamist, andes nõuetekohast teavet hindajatele ja töötajatele ning neid juhendades;

Siseaudit

11. väljendab heameelt keskuse algatuse üle esitada eelarve täitmisele heakskiidu andmise eest vastutavale institutsioonile keskuse siseauditi aastaaruanne, mille on koostanud siseauditi talitus; peab seda läbipaistvuse märgiks ja näiteks parima tava kohta, mida peaksid järgima ka kõik teised ametid;

12. tunnistab, et 2009. aastal tegi siseauditi talitus auditi toetuste haldamise kohta, et anda keskuse direktorile piisav kindlus toetuste haldamise suhtes rakendatava sisekontrollisüsteemi adekvaatsuse ja tõhususe kohta; märgib sellega seoses, et siseauditi talitus leidis, et keskus on järginud puudulikult komisjoni toetuslepinguid käsitlevaid suuniseid, ning puuduseid on ka keskuse toetuslepingute rakendamises ja toetustealases aruandluses; tunnustab sellegipoolest keskuse positiivseid tulemusi ja tema jätkuvaid jõupingutusi kehtestada ja säilitada toetusmenetluste kvaliteetne haldamine, mille eesmärgiks on tagada rahastatud meetmete kvaliteet ja toetuste kvaliteetne haldamine ja kasutamine;

13. palub keskusel teatada eelarve täitmisele heakskiidu andmise eest vastutavale institutsioonile edusammudest riskijuhtimise ja eelkõige iga-aastase riskianalüüsi vallas;

14. kinnitab, et siseauditi talitus esitas 31. detsembril 2009. aastal 19 soovitust, millest üheksa loeti "väga tähtsaks" ja mis käsitlevad peamiselt keskuse toetuslepingu kohandamist, uue hoone kvaliteedikontrolli, ettevalmistavaid abinõusid võimaliku üleujutusest tingitud kahju puhuks, talitluspidevuse tagamise plaani ja investeeringuid seadmetesse; nõuab seetõttu tungivalt, et keskus rakendaks viivitamata need üheksa "väga tähtsat" soovitust ja teataks eelarve täitmisele heakskiidu andmise eest vastutavale institutsioonile tehtud edusammudest;

15. viitab eelarve täitmisele heakskiidu andmise otsusele lisatud muude horisontaalsete tähelepanekute osas oma 10. mai 2011. aasta resolutsioonile [6] ametite tulemuste, finantsjuhtimise ja kontrolli kohta.

[1] ELT C 338, 14.12.2010, lk 162.

[2] EÜT L 248, 16.9.2002, lk 1.

[3] ELT L 376, 27.12.2006, lk 1.

[4] EÜT L 357, 31.12.2002, lk 72.

[5] ELT L 252, 25.9.2010, lk 160.

[6] Vastuvõetud tekstid, P7_TA(2011)0163 (vt käesoleva Euroopa Liidu Teataja lk 269).

--------------------------------------------------